b'\n_START_ARTICLE_\nVen\xc3\xa4l\xc3\xa4isvastaisuus\n_START_PARAGRAPH_\nVen\xc3\xa4l\xc3\xa4isvastaisuus voi esiinty\xc3\xa4 joko Ven\xc3\xa4j\xc3\xa4n keskushallintoon (t\xc3\xa4m\xc3\xa4n valtiomuodosta riippumatta) ja valtakoneistoon tai yleisesti ven\xc3\xa4l\xc3\xa4isiin kohdistuvana vihamielisyyten\xc3\xa4 ja syrjint\xc3\xa4n\xc3\xa4. Vuonna 2014 tehdyss\xc3\xa4 tutkimuksessa ven\xc3\xa4l\xc3\xa4isvastaisuus oli korkeimmillaan Ranskassa, jossa 69\xc2\xa0% v\xc3\xa4est\xc3\xb6st\xc3\xa4 suhtautui ven\xc3\xa4l\xc3\xa4isiin kielteisesti ja toiseksi eniten Israelissa 68\xc2\xa0%:lla.\n_START_SECTION_\nValtion vastaisuus\n_START_PARAGRAPH_\nVuonna 2009 eurooppalaisen Gallup Internationalin mielipidemittauksen mukaan "suomalaiset ovat Euroopan toiseksi Ven\xc3\xa4j\xc3\xa4-vastaisin kansa" kosovolaisten j\xc3\xa4lkeen: 62\xc2\xa0% haastatelluista suhtautui kielteisesti Ven\xc3\xa4j\xc3\xa4\xc3\xa4n. Mittauksessa haastateltiin 50\xc2\xa0000 ihmist\xc3\xa4 60 maasta, Suomessa 621 ihmist\xc3\xa4. On kuitenkin muistettava, ett\xc3\xa4 eri puolilla Suomea asuvat ihmiset suhtautuvat ven\xc3\xa4l\xc3\xa4isiin eri tavalla. Yhdysvaltoihin suhtautui samassa mittauksessa kielteisesti 56\xc2\xa0%. Saman tutkimuksen mukaan Ven\xc3\xa4j\xc3\xa4\xc3\xa4n suhtautuu kielteisesti 42\xc2\xa0% t\xc5\xa1ekkil\xc3\xa4isist\xc3\xa4 ja sveitsil\xc3\xa4isist\xc3\xa4, 37\xc2\xa0% saksalaisista, 32\xc2\xa0% tanskalaisista ja puolalaisista sek\xc3\xa4 23\xc2\xa0% virolaisista. Ven\xc3\xa4j\xc3\xa4 olikin G8-maista maailmanlaajuisesti kaikkein ep\xc3\xa4suosituin.'